stanford-oval/wikipedia huggingface dataset:
IELTS

מבחן IELTS (ראשי תיבות של International English Language Testing System) הוא מבחן באנגלית כשפה זרה, שמטרתו להעריך את יכולת הנבחנים לתפקד בסביבה דוברת אנגלית במסגרת לימודים אקדמיים, עבודה וחיי יום-יום. המבחן קיים בשתי גרסאות – גרסה כללית (General Training Module) וגרסה אקדמית (Academic Module). שתי הגרסאות כוללות ארבעה פרקים שבודקים את ארבע מיומנויות השפה: הבנת הנשמע, הבנת הנקרא, כתיבה ודיבור.
מבחן IELTS מועבר במשותף על ידי הגופים הבאים: British Council, IDP: IELTS Australia, Cambridge English Language Assessment. ציון המבחן מכובד על ידי מוסדות אקדמיים, מוסדות ממשלתיים, חברות וארגונים רבים ברחבי העולם וכן משמש כמבחן למועמדים להגירה לבריטניה, אוסטרליה, ניו זילנד וקנדה.
לבחינה יש שני פורמטים: כתוב או ממוחשב. החל בשנת 2019, בישראל מוצע אך ורק הפורמט הממוחשב. בחינות IELTS בישראל מתבצעות כולן דרך המועצה הבריטית בישראל. נכון לתחילת 2020, מחיר הבחינה בישראל הוא 1,200 שקלים.
היסטוריה

המבחן החל את דרכו בשם The English Language Testing Service בשנת 1980 כפרויקט משותף של Cambridge English Language Assessment והמועצה הבריטית. המבחן נחשב חדשני בכך ששיקף את השינויים בהוראת שפות באותה תקופה, כולל הצמיחה בלימוד שפה "תקשורתית" ו"אנגלית למטרות ספציפיות". מטרת הבחינה הייתה לשקף את השימוש באנגלית ב"עולם האמיתי".
במהלך שנות ה-80 של המאה ה-20, מספר הנבחנים היה נמוך והתגלו קשיים מעשיים בהעברת המבחן. כתוצאה מכך נערכו בו כמה שינויים חשובים. כמו כן, מייסדות המבחן החלו לעבוד בשיתוף פעולה עם ה-IDP כדי להפוך אותו לבינלאומי. ב-1989 הוא שינה את שמו ומתכונתו למה שמוכר כיום כמבחן IELTS ומספר הנבחנים בו גדל מאז בהתמדה. נכון ל-2017, מספר נבחני ה-IELTS עמד על כ-3 מיליון נבחנים, מ-140 ארצות.
אופן ביצוע הבחינה ותוכנה

הבחינה נמשכת כשלוש שעות ומורכבת מארבעה פרקים:
הבנת הנשמע
פרק זה זהה בשתי גרסאות הבחינה ומורכב מארבע משימות שאורכן הכולל הוא 30 דקות (+2 דקות לבדיקת התשובות). המשימות מסודרות בסדר קושי עולה וכוללות כל אחת קטע שמיעה ו-10 שאלות. הניקוד על כל 40 השאלות בחלק זה הוא אחיד (כלומר, ללא תלות ברמת השאלה). כל קטע מושמע פעם אחת ולפניו ניתן זמן לעבור על השאלות המתייחסות אליו. הקטעים כוללים תכנים מחיי היום-יום, עולם התעסוקה ועולם האקדמיה, והדוברים בהם מדברים לרוב במבטא בריטי, אוסטרלי או ניו זילנדי.
הבנת הנקרא
פרק זה כולל 3 חלקים המסודרים בסדר קושי עולה, וכולל בסך הכול 40 שאלות שעליהן יש לענות בתוך 60 דקות. הקטעים בגרסה האקדמית לקוחים מפרסומים אקדמיים אותנטיים ואילו הקטעים בגרסה הכללית לקוחים מעלונים, פרסומות, כתבי עת ופרסומים אחרים הקשורים לחיי היום-יום.
כתיבה
פרק זה כולל 2 משימות – אחת באורך 150 מילים והשנייה באורך 250 מילים, כשהניקוד הניתן למשימה השנייה כפול מזה הניתן למשימה הראשונה. בגרסה האקדמית המשימה הראשונה כוללת ניתוח וביאור של תרשים או טבלה והמשימה השנייה כוללת מאמר דעה בשפה אקדמית. בגרסה הכללית המשימה הראשונה כוללת מכתב רשמי, חצי-רשמי או בלתי רשמי והמשימה השנייה כוללת מאמר דעה בשפה רשמית. אורך פרק זה הוא 60 דקות.
דיבור
פרק זה מתבצע בנפרד משאר הפרקים ונמשך בין 11–14 דקות. פרק הדיבור מתבצע מול בוחן, המבצע הערכה בזמן אמת, אך גם מוקלט למטרות פיקוח והערכה מחודשת במקרה של ערעור. פרק הדיבור מחולק לשלוש משימות, שבמסגרתן נשאל הנבחן שאלות הקשורות לחייו, לחיי הקהילה/החברה שאליה הוא משתייך ושאלות כלליות בנוגע לחברה ולתרבות.
ציוני הבחינה

הציון במבחן IELTS נע על סקאלה שבין 1–9, כשציון 1 פירושו חוסר שליטה בשפה וציון 9 פירושו שליטה מלאה בה. סקאלה זו, בקפיצות של חצי נקודה, משמשת הן למתן ציון לכל אחד מארבעת פרקי הבחינה והן למתן ציון למבחן כולו.
במבחן IELTS אין ציון שנחשב לציון עובר או לציון נכשל, אך רבים מהמוסדות והארגונים הדורשים ציון IELTS כתנאי קבלה מגדירים מינימום מסוים – בבחינה כולה או בחלקיה השונים – כציון סף.
הציון במבחן IELTS מתקבל תוך 13 יום מתאריך הבחינה ותקף למשך שנתיים.
NGC 4535

| --- | --- |
NGC 4535 בתמונה של הטלסקופ הגדול מאוד
NGC 4535 בתמונה של הטלסקופ הגדול מאוד
 נתוני תצפית
 קבוצת כוכבים:  בתולה
 מגלה:  ויליאם הרשל
 תאריך גילוי:  28 בדצמבר 1785
 סוג:  גלקסיית מוט ספירלית
 בהירות נראית:  10.16
 סיווג מורפולוגי:  SAB(s)c
 עלייה ישרה:  12ʰ 34ᵐ 20.3ˢ
 נטייה:  ‏51.9″ ‏11′ ‏08°‏+
 מאפיינים פיזיים
 בהירות מוחלטת:  20.78-
 מרחק:  51,500,000  שנות אור 15,789,796.42  פארסק
 קוטר:  106,410 שנות אור
 מסה:  ‎3.5-4×1010‎‏ ☉M
 הסחה לאדום:  1,964 ק"מ/שנייה 0.006551  z
NGC 4535 היא גלקסיית מוט ספירלית בקבוצת הכוכבים בתולה, הנמצאת במרחק של כ-50 מיליון שנות אור ממערכת השמש ושייכת לצביר הבתולה.
היסטוריה

לגלקסיה בהירות נראית מדרגה 10.2 והיא התגלתה ב-28 בדצמבר 1785 על ידי האסטרונום ויליאם הרשל, שכלל אותה ברשימת הערפיליות שפרסם בשנת 1789 תחת הציון II.500, כשהיא מתוארת כגדולה מאוד ושניתן בקלות להבחין במספר כוכבים בתוכה. בנו, ג'ון הרשל, לא צפה בה אף פעם, אך הכניס אותה לקטלוג הכללי של ערפיליות וצבירי כוכבים שפרסם בשנת 1864 תחת הציון GC 3080 עם התיאור של אביו. בשנת 1888 ג'ון דרייר הכניס אותה לקטלוג הכללי החדש, תחת הציון NGC 4535, כאשר היא מתוארת כדי עמומה, גדולה מאוד וניתנת להפרדה לכוכבים.
תצפית

הגלקסיה נמצאת בחלקו הדרומי של צביר הבתולה, כ-7.1 מעלות מצפון-מערב לכוכב δ בבתולה, כ-7.4 מעלות ממערב-דרום-מערב לכוכב וינדמיאטריקס וכ-9.8 מעלות מצפון לכוכב פורימה. כחצי מעלה מדרום לה נמצאת NGC 4526, כמעלה מדרום מזרח לה נמצאת NGC 4570, מעט יותר ממעלה ממערב לה נמצאת M49, כ-2.4 מעלות וכ-2.5 מעלות מצפון-מזרח לה נמצאות בהתאמה NGC 4596 ו-NGC 4608, כ-2.6 מעלות ממערב-דרום-מערב לה נמצאת NGC 4365 וכ-3.5 מעלות ממזרח לה נמצאת NGC 4698, כולן גלקסיות השייכות גם כן לצביר הבתולה.
תכונות

אורכה הזוויתי של NGC 4535 הוא כ-7.1 דקות קשת, שממרחקה שקול לקוטר של כ-105,000 שנות אור, מעט יותר מהקוטר של שביל החלב. מישור הגלקסיה כמעט ניצב לקו הראייה אליה מה שמאפשר להבחין בקלות בזרועותיה הספירליות, אך מקשה למדוד את מהירות התנועה של הכוכבים בשוליה ולכן מסתה אינה ידועה בוודאות ומוערכת בכ-‎3.5-4×1010‎ מסות שמש  או 6-7% ממסת שביל החלב, כאשר כשלושה רבעים ממסתה או כ-‎3×1010‎ מסות שמש, היא מסת הכוכבים שבגלקסיה. כמו כן יש בגלקסיה כמויות משמעותיות של חומר בין כוכבי - כ-‎3.2×109‎ מסות שמש של מימן אטומי, כמות דומה של מימן מולקולרי וכן כ-‎1.1×108‎ מסות שמש של אבק, המאפשרות יצירה של כוכבים חדשים בקצב של כ-2 מסות שמש בשנה. כמות החומר מאפשרת יצירה של כוכבים מסיביים מאוד ובגלקסיה נצפתה אוכלוסייה משמעותית של אלפי על-ענקים מסוגים ספקטרלים שונים, רובם על-ענקים כחולים והשאר צהובים ואדומים שגילם מוערך בעשרות מיליוני שנים בלבד. עשרות מכוכבים אלה הם משתנים קפאידיים שמאפשרים לשפר את הערכת המרחק לגלקסיה. הגלקסיה מתרחקת ממערכת השמש במהירות גבוהה של קרוב ל-2,000 קילומטר בשנייה, כמעט כפול מהמהירות הממוצעת של צביר הבתולה עצמו, כך שנראה שהגלקסיה נעה במהירות של כ-860 קילומטר בשנייה ביחס לצביר אליו היא שייכת.
NGC 4654

| --- | --- |
NGC 4654 בתמונה של טלסקופ החלל האבל
NGC 4654 בתמונה של טלסקופ החלל האבל
 נתוני תצפית
 קבוצת כוכבים:  בתולה
 מגלה:  ויליאם הרשל
 תאריך גילוי:  12 באפריל 1784
 סוג:  גלקסיה ספירלית
 בהירות נראית:  10.55
 סיווג מורפולוגי:  SAB(rs)cd
 עלייה ישרה:  12ʰ 43ᵐ 56.6ˢ
 נטייה:  ‏34.9″ ‏07′ ‏13°‏+
 מאפיינים פיזיים
 בהירות מוחלטת:  20.58-
 מרחק:  55,000,000  שנות אור 16,862,889.38  פארסק
 קוטר:  82,360 שנות אור
 מסה:  ‎8.5×1011‎‏ ☉M
 הסחה לאדום:  1,046 ק"מ/שנייה 0.00349  z
NGC 4654 היא גלקסיה ספירלית בקבוצת הכוכבים בתולה, הנמצאת במרחק של כ-55 מיליון שנות אור ממערכת השמש ושייכת לצביר הבתולה.
היסטוריה

לגלקסיה בהירות נראית מדרגה 10.55 והיא התגלתה ב-12 באפריל 1784 על ידי האסטרונום ויליאם הרשל, שכלל אותה ברשימת הערפיליות שפרסם בשנת 1786 תחת הציון II.126, כשהיא מתוארת כדי בהירה, גדולה ומאורכת. בנו, ג'ון הרשל, צפה בה פעמיים והכניס אותה לקטלוג הערפיליות שפרסם בשנת 1833 תחת הציון 1411, כאשר היא מתוארת כעמומה מאוד, גדולה מאוד, מאורכת מאוד ושיש לידה מספר כוכבים. הוא ציין גם שייתכן שמדובר בערפילית כפולה. הוא הכניס את הגלקסיה גם לקטלוג הכללי של ערפיליות וצבירי כוכבים שפרסם בשנת 1864 תחת הציון GC 3187 ובשנת 1888 ג'ון דרייר הכניס אותה לקטלוג הכללי החדש, תחת הציון NGC 4654, כאשר היא מתוארת כעמומה, גדולה מאוד, מאורכת למדי ושייתכן שהיא כפולה. בקטלוג האינדקס השני (IC 2) שנוסף לקטלוג הכללי החדש בשנת 1908 ציין דרייר ערפילית נוספת, IC 3708, כצמודה ל-NGC 4654, אך מדובר למעשה בחלק של NGC 4654 עצמה.
תצפית

הגלקסיה נמצאת מעט מזרחית למרכזו של צביר הבתולה, כ-2.9 מעלות מצפון לכוכב ρ בבתולה וכ-5 מעלות ממערב-צפון-מערב לכוכב וינדמיאטריקס. כשליש מעלה ממערב-צפון-מערב לה נמצאת NGC 4639, כ-1.1 מעלות וכ-2.5 מעלות מצפון-מזרח לה נמצאות בהתאמה NGC 4689 ו-NGC 4710, כ-2.8 מעלות מדרום-מזרח לה נמצאות NGC 4754 ו-NGC 4762, כ-1.6 מעלות מדרום לה נמצאת M60 ובמרחק דומה מדרום-דרום-מערב לה נמצאת M59.‏ M58 נמצאת כ-2 מעלות מדרום-מערב לה, M89 כ-2.1 מעלות ממערב-דרום-מערב לה וכ-1.7 מעלות ממערב לה נמצאת M90, כולן גלקסיות השייכות גם כן לצביר הבתולה.
תכונות

אורכה הזוויתי של NGC 4654 הוא כ-5 דקות קשת, שממרחקה שקול לקוטר של מעט יותר מ-80,000 שנות אור, קרוב לארבע חמישיות מהקוטר של שביל החלב. מסתה מוערכת בכ-‎8.5×1011‎ מסות שמש, מעט יותר ממסת שביל החלב, כאשר רק כ-4% ממנה או כ-‎3.5×1010‎ מסות שמש, היא מסת הכוכבים שבגלקסיה. בנוסף יש בה גם כמות לא גדולה של מימן אטומי שכמותו מוערכת בכ-‎3.3×109‎ מסות שמש ומימן מולקולרי שכמותו מוערכת בכ-‎1.7×109‎ מסות שמש, ונראה שלמעלה מ-90% ממסת הגלקסיה היא חומר אפל שטיבו לא ידוע. צורתה של הגלקסיה מאוד א-סימטרית והמימן שבה מחולק גם כן בצורה מאוד לא אחידה כאשר בצד אחד יש מעט מאוד מימן ובצד השני יש כמות גדולה יותר, ובנוסף משתרע ענן של מימן אל מחוץ לגלקסיה ויוצר מעין זנב. נראה שלפני כחצי מיליארד שנים הגלקסיה עברה בסמוך לגלקסיה אחרת, ככל הנראה NGC 4639 הסמוכה, מה שגרם לעיוות צורתה, ולאחר המפגש, ההתנגשות בחומר הבין-גלקטי שבצביר המשיכה לדחוף את הגז החופשי שבגלקסיה החוצה.
הערות שוליים

↑  L. M. Macri, J. P. Huchra, S. Sakai, J. R. Mould & S. M. G. Hughes: A Database of Tully-Fisher Calibrator Galaxies, The Astrophysical Journal Supplement Series, Vol. 128, Iss. 2, p. 466 (2000)
1 2 3  NED: NGC 4654
↑  J. A. Garcia-Barreto, R. Carrillo & N. Vera-Villamizar: Companions of Bright Barred Shapley-Ames Galaxies, The Astronomical Journal, Vol. 126, Iss. 4, p. 1707 (2003)
1 2  M. Hall, S. Courteau, A. A. Dutton, M. McDonald & Y. Zhu: An investigation of Sloan Digital Sky Survey imaging data and multiband scaling relations of spiral galaxies, Monthly Notices of the Royal Astronomical Society, Vol. 425, Iss. 4, p. 2741 (2012)
↑  W. Herschel: Catalogue of One Thousand new Nebuae and Clusters of Stars, Philosophical Transactions of the Royal Society of London, vol. 76, p. 476 (1786)
↑  J. F. W. Herschel: Observations of nebulæ and clusters of stars, made at Slough, with a twenty-feet reflector, between the years 1825 and 1833, Philosophical Transactions of the Royal Society of London, vol. 123, p. 432 (1833)
↑  J. L. E. Dreyer: A New General Catalogue of Nebulæ and Clusters of Stars, being the Catalogue of the late Sir John F. W. Herschel, Bart, revised, corrected, and enlarged, Memoirs of the Royal Astronomical Society, Vol. 49, p. 131 (1888)
↑  E. J. Chung & S. Kim: H i and H2 properties and star formation efficiency of NGC 4654 in the cluster environment, Publications of the Astronomical Society of Japan, Vol. 66, Iss. 1, p. 2 (2014)
1 2  B. Vollmer: NGC 4654: Gravitational interaction or ram pressure stripping?, Astronomy & Astrophysics, vol. 398, p. 525-539 (2003)
King Animal Demos

King Animal Demos הוא מיני אלבום של להקת הגראנג' האמריקאית סאונדגארדן, שיצא לאור באפריל 2013 בחברות התקליטים ריפבליק רקורדס ו-Loma Vista.
הפקה

המיני-אלבום הוא למעשה ויניל 10' שנמכר ב"Record store day" של שנה זו (המקביל לבלאק פריידיי בחנויות התקליטים בארצות הברית), ויצא בוויניל בצבע ורוד בגרסה המיוחדת בארצות הברית ובצבע שחור בגרסה סטנדרטית באירופה.
המיני-אלבום מכיל למעשה דמויים של הלהקה של שירים שלבסוף יצאו באלבום "King Animal" שיצא כשנה לפני כן, בגרסאותיהם הראשוניות לפני עריכות ומיקסינג. הרצועות הוקלטו באולפן TNC בלוס אנג'לס, ובאולפן "Deke River" בסיאטל.
רשימת השירים

כל השירים נכתבו והולחנו על ידי כריס קורנל (למעט היכן שמצוין אחרת).
| King Animal Demos> מס' | King Animal Demos> שם | King Animal Demos> כותב(ים) | King Animal Demos> משך | King Animal Demos>  | King Animal Demos>  | King Animal Demos>  | King Animal Demos>  | King Animal Demos>  | King Animal Demos>  |
| --- | --- | --- | --- | --- | --- | --- | --- | --- | --- |
| 1. | Bones of Birds (גרסת דמו)   |   | 3:27 |  |  |  |  |  |  |
| 2. | By Crooked Steps (גרסת דמו)   | מאט קמרון, בן שפרד, קים ת'איל | 4:24 |  |  |  |  |  |  |
| 3. | Halfway There (גרסת דמו)   |   | 3:34 |  |  |  |  |  |  |
| 4. | Worse Dreams (גרסת דמו)   |   | 3:21 |  |  |  |  |  |  |
| 5. | Black Saturday (גרסת דמו)   |   | 3:17 |  |  |  |  |  |  |
| 6. | A Thousand Days Before (גרסת דמו)   | ת'איל | 4:25 |  |  |  |  |  |  |
| משך כולל: | משך כולל: | משך כולל: | 22:28 |  |  |  |  |  |  |
להקה

מאט קמרון – תופים
כריס קורנל – שירה, גיטרת קצב
קים ת'איל – גיטרה מובילה
בן שפרד – בס
The Hill

| --- | --- |
סמליל האתרסמליל האתר
 תדירות:  עיתון יומי
 סוגה:  פוליטיקה של ארצות הברית
 פורמט:  קומפקטי 
 מו"ל:  פיטר גרינברגר
 מייסד:  ג'רי פינקלשטיין ומרטין טולצ'ין
 עורך ראשי:  איאן סוונסון
 תאריכי הופעה:  1 בספטמבר 1994 – הווה (30 שנה)
 שפה:  אנגלית
 מערכת:  וושינגטון הבירה
 תפוצה:  24 אלף עותקים (דצמבר 2012)
 מדינה:  ארצות הברית ארצות הברית
 ISSN:  1521-1568
 thehill.com
 
The Hill (בעברית: "הגבעה", בהתייחס לגבעת הקפיטול) הוא אתר חדשות אמריקאי, הפועל מוושינגטון הבירה, שהחל כעיתון בשנת 1994. האתר בבעלות "הוצאת Capitol Hill", שבעצמה כפופה לבעלות ".News Communications, Inc".
תוך התמקדות בפוליטיקה של ארצות הברית, מדיניות, יחסים בינלאומיים ועסקים, סיקורו של The Hill כולל את הקונגרס האמריקאי, נשיאות ארצות הברית ומערכות הבחירות בארצות הברית. באתר האינטרנט שלו, The Hill מתאר את פעילותו כ”דיווחים לא-מפלגתיים על התנהלותו הפנימית של הקונגרס ועל הקשר בין פוליטיקה ועסקים.”
חלק משמעותי מתשומת הלב לה זוכה האתר היא היותו נייטרלי ולא-מפלגתי, בניגוד לעיתונים אחרים כמו וושינגטון פוסט ופוקס ניוז. על פי מחקר של "קרן נייט" משנת 2020, The Hill נקרא בדרך כלל על ידי קהל מתון, הנוטה מעט אל הימין הפוליטי. The Hill, שמתחרה בעיקר בפוליטיקו, מציג מגוון רחב של השקפות עורכים מכל הקשת הפוליטית; עם זאת, בדרך כלל בעלי הטורים ותורמיו נחשבים לשמרניים יותר.
הערות שוליים

↑  American Views 2020: Trust, Media and Democracy, מסמך מאת John S. and James L. Knight Foundation‏, 9 בנובמבר 2020, עמ' 57 (באנגלית)
Spektr-RG

| --- | --- |

דגם של חללית
 מידע כללי
 מפעיל:  רוסקוסמוס, המרכז הגרמני לחקר החלל 
 יצרן:  לבוצ'קין
 תאריך שיגור:  13 ביולי 2019 
 משגר:  פרוטון M 
 אתר שיגור:  קוסמודרום בייקונור אתר 81/24 
 srg.iki.rssi.ru
 משימה
 סוג משימה:  טלסקופ רנטגן
 לוויין של:  כדור הארץ
 זמן הקפה:  1 שנה 
 משך המשימה הכולל:  13 ביולי 2019 – הווה (5 שנים) 
 מידע טכני
 משקל:  2,712 ק"ג
 קישורים חיצוניים
 מספר קטלוג לוויינים:  44432
 מאגר המידע הלאומי:  2019-040A
 
Spektr-RG (ברוסית: Спектр-РГ) הוא לוויין ששוגר על ידי רוסיה בשנת 2019 כחלק של פרויקט משותף עם גרמניה. על הלוויין הותקן זוג טלסקופים שפועלים בתחום קרני רנטגן. במקור היה מתוכנן להתקין גם רגש התפרצויות גמה.
היסטוריה

הפרויקט גובש בשנת 1987 בהובלת ברית המועצות אך היה בתקצוב נמוך. לאחר כישלון של פרויקט "מארס 96" של שיגור גשושית למאדים, רוסקוסמוס הגדיל תקצוב הפרויקט באופן משמעותי. היה מתוכנן לשגר אותו בשנת 1998 עם 7 מכשירים מהם 4 טלסקופים. תקצוב הפרויקט לא איפשר קידומו כמתוכנן. רוסיה פנתה לסוכנות החלל האירופית. באותו זמן הסוכנות קידמה פרויקט "INTEGRAL" ולכן סירבה לפניה. קידום הפרויקט הוקפא.
בסתיו 2008 הוחלט לקדם פרויקט קטן בהרבה בשיתוף עם גרמניה. החוזה נחתם בשנת 2009.
בניית הלוויין הועברה למשרד "לבוצ'קין". בשנת 2016 למפעל הועברו טלסקופים שנבנו ברוסיה וגרמניה.
השיגור בוצע ב-13 ביולי 2019 מקוסמודרום בייקונור בעזרת משגר מדגם "פרוטון M". ב-21 באוקטובר הלוויין הגיע לנקודת לגראנז' L2 כמתוכנן.
ב-30 ביולי טלסקופ רוסי ART-XC סיים את הבדיקות וביצוע כיולים ונכנס לשימוש סדיר. טלסקופ זה רגיש בתחום KeV ‏ 4-30.
ב-15 באוקטובר טלסקופ גרמני eROSITA סיים את הבדיקות וביצוע כיולים ונכנס לשימוש סדיר. טלסקופ זה רגיש בתחום KeV ‏ 0.3-10.
משך עבודה המתוכנן של מכשירי הלוויין הוא כ-6.5 שנים.
בהתאם לתוכנית כל אובייקט נצפה 30-40 שניות 6 פעמיים ביום. זה מאפשר לכסות את כל התחום תוך 6 חודשים של תצפיות. היה מתוכנן לבצע את התצפיות 7 פעמים כך שהתוכנית הבסיסית הייתה צריכה להסתיים בדצמבר 2023. עד דצמבר 2021 הסתיימה הכנת 4 מפות מ-8 מתוכננות.
עד פברואר 2020 התגלו 75 אלף מקורות קרינת רנטגן חדשים.
בפברואר 2022, בעקבות פלישת רוסיה לאוקראינה הופסקה פעילות הטלסקופ הגרמני. ביוני 2022 פורסמה ידיעה שרוסים מתכוונים להחזיר את הטלסקופ לפעילות באופן חד-צדדי.
הערות שוליים

↑  https://www.dw.com/en/russia-plans-to-restart-german-telescope-without-permission/a-62033082
King Diamond

| --- | --- |

 לידה:  14 ביוני 1956 (בן 68) קופנהגן, דנמרק 
 שם לידה:  Kim Bendix Petersen 
 שם במה:  King Diamond 
 מוקד פעילות:  ממלכת דנמרק 
 תקופת הפעילות:  מ-1974 
 מקום לימודים:  המכללה המלכותית למוזיקה בסטוקהולם 
 סוגה:  הבי מטאל 
 סוג קול:  טנור 
 שפה מועדפת:  דנית 
 כלי נגינה:  כלי מקלדת 
 חברת תקליטים:  Roadrunner Records 
 פרופיל ב-IMDb
 
קינג דאיימונד (מלך יהלום - King Diamond) הוא כינויו של קים בנדיקס פטרסון (נולד ב-14 ביוני 1956) הוא זמר אימה דני, שהיה סולנה של להקת המטאל הדנית מרסיפול פייט. קינג דאיימונד הוא גם שמה של הלהקה שהקים קינג דאיימונד לאחר שעזב את מרסיפול פייט. קינג דאיימונד ידוע בשירתו האופראית ה"מייללת", והוא נחשב לאחד הזמרים המוערכים והמשפיעים ביותר בעולם המטאל[דרוש מקור].
ביוגרפיה מוזיקלית

לאחר התפרקותה של מרסיפול פייט באמצע שנות ה-80, קינג דאיימונד, החליט להקים להקה משלו, ויחד עם שני חברי מרסיפול פייט שעזבו איתו התחיל להוציא אלבומים בשם קינג דאיימונד, עם צליל פחות מסורתי ועם יותר דגש על שירתו האופראית וה"מייללת". גם רמת השטניות של הטקסטים הייתה פחותה מבעבר. בשם קינג דאיימונד יצאו 12 אלבומים שכולם קיבלו ביקורות טובות, וכשמרסיפול פייט התאחדו ב־1993 קינג המשיך כסולן בשתי הלהקות לסירוגין.
אפשר לשמוע את קינג דאיימונד גם בפרויקט המטאל השאפתני של דייב גרוהל פרובוט מ־2002. בשנת 2003 הוציא קינג דאיימונד את האלבום The Puppet Master,אלבום קונספט המבוסס על סיפור אימה המתרחש בתיאטרון בובות בבודפשט. למרות הקריצה הבולטת לאלבום Master of Puppets של מטאליקה (קינג דאיימונד הוא חבר של לרס אולריך, המתופף של מטאליקה), אין למעשה קשר תוכני או אחר בין שני האלבומים.
סגנונו של קינג דאיימונד

מבחינה מוזיקלית, קינג דאיימונד התרחק מסגנון המטאל קלאסי/ת'רש מטאל של מרסיפול פייט, האופייני לשנות השמונים, ואימץ סגנון יותר קודר ופחות מהיר, המהווה ניצנים ראשונים של מוזיקת מטאל גותי/בלאק מטאל. עם זאת, המוזיקה שלו עשירה בסולואים טכניים ומלודיים של גיטרה חשמלית.
מבחינת ההופעה החיצונית, על גבי עטיפות האלבומים, הן של מרסיפול פייט והן של קינג דאיימונד, מופיע קינג דאיימונד כשכל פרצופו צבוע, כך שעל כל לחי מצויר צלב הפוך. בהופעות, בנוסף לפרצופו הצבוע, קינג דאיימונד לובש גלימות שחורות ומחזיק צלבים. בשל כל אלה, קינג דאיימונד נחשב לאחד מאבותיו הרוחניים של הבלאק מטאל.
חברי ההרכב

קינג דאיימונד- שירה וקלידים
אנדי לה רוק- גיטרה וקלידים
מייק וויד- גיטרה
האל פאטינו- בס
מאט תומפסון- תופים
אלבומים

1986: Fatal Portrait
1987: Abigail
1988: "Them"
1989: Conspiracy
1990: The Eye
1995: The Spider's Lullabye
1996: The Graveyard (אנ')
1998: Voodoo
2000: House of God
2002: Abigail II: The Revenge
2003: The Puppet Master
2007: Give Me Your Soul...Please
La Soufrière

| --- | --- |

מתוך הסרט
 בימוי:  ורנר הרצוג 
 תסריט:  ורנר הרצוג 
 עריכה:  ביאטה מאינקה-ילינגהאוס 
 שחקנים ראשיים:  ורנר הרצוג 
 מוזיקה:  סרגיי רחמנינוב 
 צילום:  אדוארד לכמן, יורג שמידט-רייטוויין 
 מדינה:  גרמניה 
 חברת הפקה:  Werner Herzog Filmproduktion 
 חברה מפיצה:  נטפליקס 
 שיטת הפצה:  וידאו על פי דרישה 
 הקרנת בכורה:  1977
 משך הקרנה:  30 דקות
 שפת הסרט:  גרמנית
 סוגה:  סרט תיעודי 
 דף הסרט ב־IMDb
 
La Soufrière (בגרמנית: "La Soufrière - Warten auf eine unausweichliche Katastrophe") בתרגום חופשי: "מחכים לאסון הבלתי נמנע"  הוא סרט דוקומנטרי משנת 1977 שצולם בגרמניה המערבית על ידי הבמאי הגרמני ורנר הרצוג, אשר ביקר באי גוואדלופ שבו הר געש לה סופרייר עומד להתפרץ.
הרצוג שמע על התפרצות הר הגעש שעומדת להתרחש באי אשר תושביו פונו, ושאיכר אחד סירב לעזוב. את המניע לצילומי הסרט הסביר כך: "ידעתי שארצה ללכת ולשוחח עמו ולגלות איזו מין מערכת יחסים יש לו עם המוות". שלושת אנשי צוות הצילום עולים ברגל לכיוון לוע הר הגעש אשר אפוף ענני גופרית ועשן שנעים באוויר. בסרט חוקר הרצוג את הרחובות הנטושים של העיירות באי ומשוחח בצרפתית עם שלושה אנשים שונים שנותרו באי: אחד טוען שהוא מחכה למוות ומדגים את התנוחה בה הוא עושה זאת, אחר טוען שנשאר לשמור על החיות. בסופו של דבר, הר הגעש לא התפרץ ו"חס על חייהם" של האנשים שנותרו באי, כולל הרצוג וצוותו.
סרטיו של הרצוג נוטים להתמקד באלה שמחוץ לזרם המרכזי החברתי, לרוב, באנשים המציגים השקפה אגוצנטרית על העולם, אנשים המונעים על ידי טירוף או הרמוניה מוחלטת עם הטבע, האובייקטים בסרטיו של הרצוג ממחישים את החיים בקיצוניות הרוחנית הגבוהה ביותר. האנשים שנשארו על האי השלימו למעשה עם גורלם, ומסרו נפשם לבורא. אחד מהם אף נראה מופתע שהרצוג בכלל שאל על כניעתו למוות בידי הר הגעש. אחרים פשוט לא ראו את הטעם בפינוי האי מאנשים.
לקריאה נוספת

Paul Cronin, Herzog on Herzog (London: Faber and Faber Ltd., 2002, ISBN 0-571-20708-1) p. 148.
Brigitte Peucker, “In Quest of the Sublime,” New German Filmmakers: From Oberhausen Through the 1970s, edited by Klaus Phillips (New York: Frederick Ungar Publishing Co., 1984, hardcover: ISBN 0-8044-2688-0 and paperback: ISBN 0-8044-6648-3) p. 168.
IFA F9

| --- | --- |

IFA F9
 מאפיינים כלליים
 יצרן:  "Industrieverband Fahrzeugbau" (אנ'), (שם נפוץ: IFA)
 שנות ייצור:  1949–1956
 הרכבה:  מזרח גרמניה מזרח גרמניה
 מודל קודם:  DKW F8 
 מודל אחריו:  Wartburg 
 סיווג:  מכונית קומפקטית
 אורך:  4,200 מ"מ
 רוחב:  1,600 - 1,650 מ"מ
 גובה:  1,450 - 1,570 מ"מ
 משקל:  820 - 960 ק"ג
 בסיס גלגלים:  2,350 מ"מ
 מפרט טכני
 מנוע:  3 צילינדרים, 901 סמ"ק המפיק 28 כ"ס ב-3,600 סל"ד, יחס דחיסה 6.25:1 (יוצר בין השנים 1949 - 1953)  3 צילינדרים, 901 סמ"ק המפיק 29.4 כ"ס ב-3,800 סל"ד, יחס דחיסה 6.9:1 (יוצר בין השנים 1954 - 1956)
 הילוכים:  תמסורת ידנית - 4 מהירויות
 מהירות מרבית:  110 קמ"ש (דגמי סדאן וקבריולה)  90 קמ"ש (דגם סטיישן)
 צריכת דלק:  10 ליטר ל-100 ק"מ (דגמי סדאן וקבריולה)  11 ליטר ל-100 ק"מ (דגם סטיישן)
 
IFA F9 היא מכונית משפחתית קטנה המוגדרת כמכונית קומפקטית, מתוצרת יצרנית הרכב Industrieverband Fahrzeugbau (אנ'), (שם נפוץ: IFA) אשר יוצרה בגרמניה המזרחית בין השנים 1949–1956.
משנת 1952 שם היצרן שונה ל-"Eisenacher Motorenwerk" (אנ') ובהמשך ל-"Automobilwerk Eisenach" (אנ').
תאוצת דגמי "סדאן" ו"קבריולה" בין 0 - 100 קמ"ש היא 39 שניות.
תצורות "IFA F9"

2 דלתות - סדאן (Limousine)
2 דלתות - קבריו-לימוזין (Cabrio-Limousine)
2 דלתות - קבריולה
3 דלתות - סטיישן (Kombi)
מחירים במזרח גרמניה

דגם סדאן - 13,200 מארק מזרח גרמני
דגם קבריולה - 12,650 מארק מזרח גרמני
דגם קבריו-לימוזין - 15,000 מארק מזרח גרמני
תמונות

דגם "IFA F9", סדאן, 2 דלתות
דגם "IFA F9", סדאן, 2 דלתות
דגם "IFA F9", סדאן, 2 דלתות
דגם "IFA F9"
דגם "IFA F9"
דגם "IFA F9"  - קבריולט
דגם "IFA F9"
דגם "IFA F9"
דגם "IFA F9"  - קבריולט, 4 דלתות (דגם "Kübelwagen")
דגם "IFA F9"  - קבריולט
דגם "IFA F9" דגם "Kombi" - סטיישן
דגם "IFA F9" דגם "Kombi" - סטיישן
הערות שוליים

↑  דגמי "IFA F9" motorbase.com/vehicle/profile
↑  דגם "IFA F9" - מפרט טכני carfolio.com/specifications/models/car
↑  DDR-Personenwagen, Eberhard Kittler, 2003, Motorbuch Verlag ISBN 3-613-02049-1
↑  דגם "IFA F9", סדאן, 2 דלתות - כולל תמונה nettiauto.com/ifa/f9
King Nothing

King Nothing הוא סינגל של להקת הת'ראש מטאל מטאליקה הלקוח מתוך האלבום Load.
השיר הגיע למקום השישי במצעד שירי המיינסטרים רוק של בילבורד.
השיר > ליריקה

מילות השיר מתייחסות לאנשים שמשקיעים את כל חייהם בהרווחת כסף, ואז מבינים ("Then it all crashes down", זאת אומרת: ואז הכול מתרסק.) שכל הכסף לא השיג להם משהו באמת שווה.
אפשרות שנייה היא שהשיר מתייחס לאנשים שבילו את חייהם בהבעת משאלות ("You wish your life away", זאת אומרת: אתה מבזבז את חייך במשאלות.) מאשר לעשות מעשה בשביל לקבל את משאלותיהם.
בסוף השיר מופיעות המילים "Off to never-never land" מתוך השיר Enter Sandman שנמצא באלבום מטאליקה הידוע בשם האלבום השחור, השורה מראה שיש דמיון לשיר מבחינת המבנה.
השיר > סגנון השיר והמוזיקה

השיר הזה הוא שינוי ברור מסגנון הת'ראש מטאל של מטאליקה, מחליף אותו לסגנון של מטאל אלטרנטיבי.
השיר מתחיל בקטע קצר של גיטרת באס הנשאר למשך כל השיר, אליו מצטרפת גיטרה חשמלית.
הסינגל > פרטים

הסינגל שוחרר בארצות הברית בשנת 1996 והוא כולל גרסה חיה של השיר Ain't My Bitch שגם הוא נמצא באלבום Load.
לשיר יצא, בנוסף לסינגל, גם קליפ.
הסינגל > רשימת שירים

King Nothing
Ain't My Bitch (live)
Project Interchange

סמל הארגון
Project Interchange הוא ארגון של הוועד היהודי-אמריקני שהוקם בשנת 1982 המקיים סמינרים חינוכיים בישראל למנהיגים ומעצבי דעת קהל מרחבי העולם.